Transkriptioun Livestream 13.06.2025

Pressebriefing nom Regierungsrot (13.06.2025)

# Intervenanten

* Luc Frieden, Premierminister
* Journalisten

# Sproochen

* Lëtzebuergesch

# Transkriptioun

[Luc Frieden]

Bonjour alleguerten.

Dir Dammen an dir Hären, ech si frou Iech erëmzegesinn fir dëse Briefing nom Regierungsrot, dee mir de Moien haten.

Ee Regierungsrot op deem eng ganz Rei international Sujeten diskutéiert gi sinn, en vue vum Kalenner, deen an deenen nächsten Deeg stattfënnt, an da selbstverständlech och e puer national Punkten.

Muer ass de 14. Juni a muer feiere mir de 40. Anniversaire vun den Accorde vu Schengen.

An ech mengen, datt dat kee banalen Anniversaire ass.

Et war zu Schengen an eisem Land, wou op enger Grenz vun 3 Länner en Accord ënnerschriwwe ginn ass, deen e weesentlechen Impakt hat op d’europäesch Konstruktioun.

Deemools 5 Länner, haut 29 Länner aus der europäescher Unioun a ronderëm.

A fir mech bleift, datt Schengen an den Euro eigentlech déi zwee tangibelsten Symboler vun der europäescher Unioun sinn.

Déi di all Mënsch concernéieren.

Schengen ass de Begrëff fir fräi Zirkulatioun vun de Leit, vun de Betriber, vun dem Kapital, vun de Gidder...datt een net méi op enger Grenz stoe bleift, mee datt een op enger Grenz viru fiert.

Dat ass flott fir an d’Vakanz ze goen, dat ass flott fir bei Frënn op Besuch ze goen, datt ass flott fir an d’Schoul an d’Ausland ze goen.

An alles dat, dat ass net normal, dat ass eng politesch Decisioun gewiescht, un där een ëmmer erëm muss schaffen.

Fir mech ass Schengen och, an ech war laang Joren als Justizminister laang Joren zoustänneg fir Schengen, et gesäit een och do, datt et Mënschen zesummebréngt.

Ech ka mech gutt erënneren 2007, wéi ech op der Grenz stoung tëschent Éisträich, Ungarn an der Slowakei, a wou d’Leit, déi do gewunnt hunn eis an den Aarm gefall sinn, wa mir zu enger Rei Ministeren aus der europäescher Unioun do ware, fir och déi Länner an de Schengen-Raum opzehuelen.

Schengen steet fir Fräiheet, Schengen steet och fir Sécherheet.

Et ass och ganz wichteg, datt een ëmmer bei Schengen déi zwee Elementer gesäit vun der Kooperatioun och vun de Polizeikräften iwwert d’Grenz eraus.

Well mir wëssen datt d’Kriminalitéit och net op der Grenz stoe bleift.

An dofir wäert d’Lëtzebuerger Regierung sech, net nëmme muer wa gefeiert gëtt, mee och an deenen nächste Wochen a Méint, sech ëmmer erëm asetzen, fir Schengen, fir e Bannemaart mat all sengen Dimensiounen, dee muss kënne funktionéieren.

A wann heiansdo aus Probleemer déi an engem Land bestinn, mol nees eng Kéier Grenzen agefouert ginn, da kann een dat verstoen, mee da muss dat ëmmer temporär sinn, da muss dat ëmmer liéiert sinn un eng spezifesch Situatioun.

Dofir gleewe mir och drun als Lëtzebuerger Regierung, datt och Schengen vun all de Memberstaate vun der europäescher Unioun mëttel- oder laangfristeg als en Acquis ugesi gëtt, deen och muss respektéiert bleiwen.

An ech sinn och dovunner iwwerzeegt, datt mat eise Noperen, wou de fir Moment verschidde Grenzkontrolle bestinn, datt mir duerch déi exzellent Kontakter, déi mir mat eisen Noperen hunn, datt mir do och kënne bilateral Accorde fannen, déi d’Liewe vun de Grenzgänger méi einfach maachen.

Well d’Grenzgänger si bei eis wëllkomm: mir brauche se, si brauchen och eisen ekonomesche Raum fir ze schaffen, a mir sinn zouversiichtlech, datt mir och mat all eisen Noperen ee Schengen-Acquis kënne bäibehalen.

E wichtege Rendez-vous, dat ass en zweete Sujet, dee mir de Moien och diskutéiert hunn, ass déi Konferenz, déi d’nächst Woch zu New York stattfënnt, iwwert déi sougenannten Ëmsetzung vun der Zwee-Staate-Léisung, well esou heescht déi Konferenz.

Mir sinn invitéiert ginn op déi Konferenz vum Generalsekretär vun der UNO, dem Här António Guterres.

Wéinst der Wichtegkeet, déi Lëtzebuerger Regierung der Zwou-Staate-Léisung bäimoosst, wäert ech zesumme mam Ausseminister zu New York un där Konferenz deelhuelen.

Lëtzebuerg steet fir eng Zwou-Staate-Léisung, well Lëtzebuerg ass e Frënd vun Israel a Lëtzebuerg versteet d’Suerge vun de Palästinenser.

A mir mengen, datt et wichteg wier fir Fridden an där Regioun ze kréien, datt een d’Sécherheet vun Israel garantéiert, an och dem palästinensesche Vollek e Land gëtt an deem se kënnen a Fridden a Fräiheet sech weiderentwéckelen.

A well mir attachéiert sinn un enger Zwee-Staate-Léisung, ginn de Minister Bettel an ech op New York.

Mir wëssen datt et net duer geet, datt een einfach eppes deklaréiert, do muss een iwwert déi Gesamtdiskussioune kucken déi d’nächst Woch zu New York stattfannen.

An et ass à la lumière vun de Conclusioune vun deene Gespréicher, déi zu New York stattfannen, wou de Moien de Regierungsrot dem Ausseminister a mir d’Mandat ginn huet, eng Evaluatioun ze maachen an dann eng politesch Decisioun zu New York ze huelen.

Eng Decisioun, déi soll wéi gesot zwee Staate bréngen, fir déi zwee Staaten a Fridden, a Fräiheet kënnen niewenteneen existéieren ze loossen.

Mir huelen och do Rechnung vun deem wat dës Woch an der Chamber an deem Kontext diskutéiert ginn ass.

Dat war eng nëtzlech Debatt.

An d’Chamber huet, och an der Vergaangenheet scho mol gesot, datt ee muss den opportune Moment siche fir d’Unerkennung vu Palästina ze maachen.

An et ass d’nächst Woch wou mir wäerte kucken, den Ausseminister an ech, an enker Concertatioun mat de Regierungskolleegen, ob deen opportune Moment elo do ass oder net.

Ech wëll an deem Kontext soen, an deen ass lassgeléist vun der Konferenz, mee sécherlech impaktéiert en awer déi Diskussioune vun der nächster Woch, datt mir all d'Parteien an der Regioun opruffe fir zu Fridden an zum Versteesdemech tëscht de Länner an den Natioune bäizedroen.

Datt déi Evenementer, déi de Moie stattfonnt hu verlaangen, datt all d’Säiten, ech schwätzen an dësem Fall vum Iran a vun Israel, sech un dat internationaalt Recht halen.

Datt all d’Säiten eng Deseskalatioun mussen hikréien, well soss riskéiert eng ganz Regioun do a Flamen opzegoen, wat natierlech och Repercussiounen huet op de Rescht vun der Welt.

An dofir ass et wichteg, wéi gesot datt Länner matenee schwätzen, an d’europäesch Unioun wäert och hire Bäitrag dozou leeschten, fir datt mir esouwuel an der Diskussioun ronderëm d’Zwou-Staate-Léisung, wéi och an der Aschätzung vun der Gefor, déi aus dem Iran fortgeet, eng gemeinsam Attitüd hunn.

Och iwwregens de President vum europäesche Conseil wäert d’nächst Woch och un der Konferenz zu New York deelhuelen.

En drëtte Sujet wou mir eis de Moien driwwer ënnerhalen hunn en Preparatioun vun engem anere wichtege Rendez-vous deen dëse Mount stattfënnt, nämlech de NATO-Sommet zu Den Haag, de 25. Juni.

Dir gesitt et sinn also ganz chargéiert Wochen, déi op eis duerkommen.

D’New York Konferenz an dann déi Woch duerno d’NATO-Konferenz, wou mir iwwert déi aktuell Diskussiounen deliberéiert hunn an zur Conclusioun komm sinn, datt wann déi aner 31 Memberstaate vun der NATO sech op e gewëssene Prozentsaz fir Militärausgaben eenegen, datt Lëtzebuerg als solidaresche Member vun der NATO, als een deem seng Sécherheet vun der Participatioun vun der NATO ofhänkt, deem seng Sécherheet a seng Verteidegung tributär ass vun der Stäerkt och vun deenen aneren Arméie ronderëm eis...

...Mir sinn ee vu villen...si mir der Meenung, datt mir eis deem Kompromëss, deen do wäert erauskommen, wäerte ralliéieren.

Mir sinn der Meenung, datt déi Augmentatiounen déi elo an der Diskussioun stinn, ganz héich sinn, datt dat eng enorm Erausfuerderung wäert sinn, net nëmme fir Lëtzebuerg mee och fir aner Länner an Europa.

Dir wësst datt do Chiffere vun 3, 3,5, 5 Prozent zirkuléiere fir Sécherheetsausgaben an Defenseausgaben.

Dat sinn natierlech enorm Efforten déi do musse gemaach ginn.

Mee Lëtzebuerg wëll déi am Konsens mat sengen Noperen, am Konsens mat deenen anere Membere maachen.

Och do krut den Ausseminister, d’Verdeedegungsministesch an ech, déi zu dräi un deem Sommet an Holland deelhuelen, ee Mandat fir à la lumière vun deenen Diskussiounen eis onse Partner ze ralliéieren.

Wichteg schéngt eis och, datt wann dee Prozentsaz gehéicht gëtt, mir sécherstellen datt dat net direkt geschitt, mee iwwert eng gewëssen Zäit.

An datt mir och kucken, datt mir e gréissere Retour vun deenen Ausgaben déi mir dann iwwert déi nächst Joren do musse maachen, och an d’Lëtzebuerger Ekonomie, an de Lëtzebuerger Ekosystem kënne fléissen.

Dat ass eng Aarbecht, déi eng ganz Rei Ministèren iwwert déi nächste Méint wäerten zesumme maache fir datt mir op eng gescheit Aart a Weis, an an enker Ofstëmmung mat eisen Noperen déi Defenseausgabe maachen.

Wat dat internationaalt ubelaangt, wëll ech Iech matdeelen, datt ech virum Summer eng Visitt zu Berlin beim neie Bundeskanzler Friedrich Merz wäert maachen, dee mech häerzlech invitéiert huet fir politesch Gespréicher op Berlin.

An dat wäert an deenen nächste Wochen, no deenen zwee Sommeten hei stattfannen.

Ech mengen et ass och wichteg datt mir mat eisen dräi Noperen op dësen an och op villen anere Sujeten eng enk Koordinatioun hunn.

Däitschland ass dat gréisste Land vun der europäescher Unioun.

Däitschland ass eisen Noper.

Däitschland ass déi gréissten Ekonomie an Europa.

D’Lëtzebuerger Ekonomie hänkt ganz staark mat der Däitscher zesummen.

An dofir ass et gutt, datt mir déi Gespréicher op héchstem Niveau an an enger enker Koordinatioun mam neie Bundeskanzler kënne maachen.

An ech freeë mech op dee Besuch.

An der nationaler Gesetzgebung hu mir de Moien e puer Texter ugeholl wou ech der zwee géing wëllen nennen.

Mir hunn engersäits decidéiert datt mir bei den elektresche Bornen déi d’Leit doheem kënnen installéieren dee System géinge verlängeren.

Dee System dee wier elo op een Enn komm.

Mir wëllen de System verlängeren a mir wëllen e verbesseren.

A mir verbesseren en op zwou Aart a Weisen.

Engersäits an deem mir e méi héije Montant gi fir déi Bornen déi deene méi neien Technologien entspriechen, déi méi effikass sinn, déi awer och en intelligente Gestiounssystem vun dem Verdeele vun der Energie hunn.

An dat wëlle mir net nëmme fir Privatleit maachen, mee och fir Koproprietéite wou et da méiglech gëtt, fir datt och déi Koproprietéiten, déi nei Systemer kënnen installéieren.

Mir wëllen also dat weiderféieren, d’Montante liicht no uewen upassen.

Wéi gesot fir den neien Technologië Rechnung ze droen.

An op der anerer Säit wëlle mir och d’Prozedure vereinfache fir dat unzefroen.

D’Formulaire gi méi einfach gemaach, d’Demande sollen elektronesch kënne gemaach ginn.

A mir maache wéi gesot notamment de Koproprietéiten et méi einfach, datt och d’Syndicken kënnen dat geréieren an esou weider.

Wéi gesot mat der Philosophie vun der Vereinfachung, och eist Zil vu méi erneierbaren Energien, also och méi elektresche Bornen an de Residencen a bei de Leit kënnen ze realiséieren.

Een zweete Projet dee mir de Moien ugeholl hunn am Lëtzebuerger Beräich ass eng Ëmsetzung, och erëm eng Kéier am Geescht vun der Modernisatioun an der Vereinfachung vun eise Prozeduren, wat eng Moossnam aus dem Logementspak ass, deen ech d’lescht Joer annoncéiert hat.

Hei geet et drëm datt mir eng nei Zon schafen déi mir nennen “zone verte bis”.

Dat betrëfft eng Rei Gebaier, Wunnengen, déi an enger Zon sinn déi elo net richteg beschriwwe gi war, an dofir war et ganz schwiereg bei Haiser déi scho laang do stinn, datt déi konnten Ännerunge maachen oder net.

Mir wëllen hei eng pragmatesch Ëmweltpolitik maachen a mir wëllen dat mat de Gemenge maachen.

Mir ginn also de Gemengen d’Méiglechkeet iwwer Ännerunge vum PAG kënnen Adaptatiounen un deenen Haiser ze maachen.

Dat sinn déi sougenannten “îlots déconnectés”, wann nieft enger Wunneng oder nieft engem Bauerenhaff nach iergendwou eppes steet an der zone verte, wou fir de Moment guer näischt méiglech war, datt een dat awer op eng ëmweltfrëndlech, mee effikass Aart a Weis och Ännerunge ka maachen.

An dat ass also eng positiv Ëmsetzung vun eiser Logementspolitik, verbonne mat enger raisonabeler Ëmweltpolitik.

Dann hu mir och de Wirtschaftsminister an de Medien- a Connectivitéitsservice vum Staatsministère autoriséiert fir bei sougenannten "IA Gigafactories" kënnen un internationale Konsortien deelzehuelen.

Mir wëllen datt Lëtzebuerg eng wichteg Roll och am Beräich vun der kënschtlecher Intelligenz spillt.

Mir hunn eng Datestrategie, mir hunn eng AI-Strategie, mir hunn eng Quantestrategie an dofir menge mir datt et och wichteg wier, datt mir am Beräich vun deene Gigafactories, déi enorm grouss sinn, wou Lëtzebuerg dat net eleng ka maachen, well et och vill ze vill grouss an ze deier ass, datt mir eis och dorunner kënne bedeelegen.

Dofir hu mir déi zoustänneg Ministeren dann och autoriséiert fir dat an d’Weeër ze leeden.

Voilà, dat ass vläicht den Tour iwwert d’Gespréicher, déi mir de Moien haten a gäre beäntwerten ech dann elo och Är Froen déi Dir dozou oder zu aneren Aktualitéitssujeten hutt.

Wann dir Froen hutt.

[Journalist]

Ech hat eng Fro par rapport zur Sonndesaarbecht.

Ech wollt froen ob et do eventuell Adaptatioune scho ginn?

[Luc Frieden]

Dat Staatsrot huet, wéi Dir gesinn hutt, säin Avis zur Sonndesaarbecht ofginn.

De Staatsrot huet keng juristesch Observatioune gemaach.

De Staatsrot huet eng Rei Froen opgeworf, déi och mir eis am Virfeld selbstverständlech gestallt haten.

An dat ass also elo un der Chamber fir opgrond vun deem Avis hir Decisioun ze huelen.

D’Regierung huet haut doriwwer net geschwat, dat ass elo eng Aufgab vun der Chamber, wéi dat an der legislativer Prozedur normal ass.

Ech wëll awer an deem Kontext soen, well ech dat och ëmmer erëm liesen...

Ech hunn dat och gelies an deem Flyer deen d‘Gewerkschaften ausgedeelt hunn an de Boîtten dës Woch.

Do stoung d'Regierung géing eng Verallgemengerung vun der Sonndesaarbecht envisagéieren.

Ech wëll hei de Leit am Land soen, datt dat net esou ass, et ass keng Verallgemengerung vun der Sonndesaarbecht.

Dat géing heeschen, datt jidderee Sonndes géing schaffe goen.

Hei betrëfft et just eng Verlängerung vun der Sonndesaarbecht am Eenzelhandel.

Datt d’Leit am Eenzelhandel och an Zukunft kënnen méi wéi déi 4 Stonnen déi se haut schaffe kënnen, kënne schaffen.

Et ass also keng Verallgemengerung vun der Sonndesaarbecht virgesinn.

Pour le reste wéi gesot ass et elo d’Aarbecht vun der Chamber fir opgrond vun den Avisen hir Legislativaarbecht ze maachen.

[Journalist]

Wann ech nach eng Kéier kann nohaken...

An der Problematik geet et jo och em d’Roll vun de Gewerkschaften.

Bis elo war et jo méiglech Sonndes ze schaffen, mee ëmmer mat engem Accord tëscht dem Haus an de Gewerkschaften.

Hei ass et am Fong geholl net méi de Fall, mat deem Gesetz dat elo deponéiert gouf.

An dat ass jo dat wat staark kritiséiert gëtt, datt do de Sozialdialog ofgeschwächt géif ginn.

[Luc Frieden]

Och haut ass et ouni Kollektivvertrag méiglech 4 Stonnen d’Geschäfter opzehunn.

Et si jo ganz vill Geschäfter déi kee Kollektivvertrag hunn.

D’Regierung steet zum Sozialdialog an d’Regierung ass, esou wéi dat an der Geschicht vun eisem Land ass, ëmmer bereet iwwer all Sujeten ze schwätzen.

Mee et ass ganz kloer, datt et eng Rei Betriber ginn, déi kee Kollektivvertrag hunn.

Ech ka mir och net virstellen datt et enges Daags esou wier, datt all Betrib am Lëtzebuerger Land e Kollektivvertrag hätt.

A wéi gesot, d’Regierung steet zum Sozialdialog, an dofir hu mir jo och déi eenzel Ministeren, d’Ressortministeren, d’Gewerkschaften invitéiert op déi Gespréicher.

D’Regierung bedauert, datt d’Gewerkschaften déi Gespréicher mat den eenzelne Ministeren net wouergeholl huet, mee d’Regierung huet jo och dofir fir den 9. Juli eng Reunioun mat de Sozialpartner aberuff.

Fir dann och ze kucke wéi een dee Sozialdialog an deenen nächste Méint ka weiderféieren.

Eis Hand ass ëmmer ausgestreckt fir den Dialog.

Dat war esou, dat bleift esou.

[Journalist]

Ech hat eng Fro am Kontext Defense.

Dir hat am État de la nation iwwer d’Resilienz vun der Gesellschaft reflektéiert a sënngeméiss gesot, datt jiddereen sech misst a Rou iwwerleeë wéi seng Kontributioun zu enger resilienter Gesellschaft kéint ausgesinn, an datt Dir optimistesch wiert, datt eis Gesellschaft genuch Kohäsioun hätt fir dës z’erreechen.

Wéini wäert kloer gi wat genee Dir domadder mengt?

Wéi d’Kontributioun soll ausgesinn an a wéi wäit sech déi Kohäsioun vun der Gesellschaft do soll bestätegen?

[Luc Frieden]

Ech hunn dat gesot opgrond vu menger Rees a Finnland, wou ech festgestallt hunn, datt eng grouss gemeinsam Approche zur Sécherheet am Land besteet.

Mir hunn dat schonn zu engem groussen Deel hei am Land: Ganz vill Leit oder Betriber virun allem hu schonn haut Moossname geholl wat geschitt wann se z.B eng Cyberattack gemaach kréien.

An eis Iddi ass, am Kader vun där nationaler Resilienzstrategie, mat där ech den Haut-Comité à la protection nationale chargéiert hunn, fir datt een all déi eenzel Pläng déi een huet, och zesumme geluecht kritt, an datt d’Leit net soen, datt ass just eng Aufgab vun der Arméi der dat ass just eng Aufgab vum CGDIS, mee datt een dat op eng kohärent Aart a Weis kuckt an ech sinn zouversichtlech datt mir do an deenen nächste Méint eng kohärent Politik gemaach kréien.

Dat ass keng Politik déi elo vum Eenzelnen direkt eppes Zousätzleches verlaangt, mee dat jiddereen eenzel och weess wat seng Roll an der Strategie ass.

An dat hate mir schonn, fréier hu mir dat mat eenzele Pläng gemaach, mee d’Leit wësse wann se an engem Héichwaassergebitt si wat se musse maachen, d’Leit wësse wann se op Plaze wunne wou et méi Gefore gëtt, , wéi se dann hiert Haus oder hir Matbewunner protegéieren.

Dat ass also dat wat ech domadder gemengt hunn.

Mee wéi gesot, datt déi eenzel Politicken net nieftenee lafen mee zesumme gekuckt ginn.

An dofir sinn och ganz zefridden, datt déi eenzel Ministère ganz enk mateneen zesumme schaffen, mee déi “whole of society”-Approche muss och de Privatsecteur mat beinhalten.

Well ech mengen nëmmen sou kënne mir eis op Attacke ganz diverser Natur preparéieren.

An dat ass jo och de Plang; et geet ëm d’Widderstandsfäegkeet, et ass d’Widderstandsfäegkeet vun der Demokratie.

Ech weess datt d’Chamber am gaangen ass ze kucken, wéi kann ee kucken datt eis Demokratie an alle Situatioune gutt funktionéiert.

Et geet also ëm dat institutionellt.

Et geet ëm eise Gesondheetssystem.

Wéi kann een dee sécherstellen, datt wann eng Kris iergendwellecher Natur kënnt, datt de Gesondheetssystem net zesummebrécht.

Et geet ëm physesch Sécherheet.

Et ginn also vill Dimensiounen an et ass dat wat ech domadder gemengt hunn.

[Journalist]

Moien Här Frieden.

Wéi qualifizéiert Dir Är aktuell Relatioune mat de Gewerkschaften?

An 2. Fro, wat hutt Dir den 28. Juni vir ze maachen?

[Luc Frieden]

D’Regierung steet fir den Sozialdialog, an ech sinn ëmmer, esou wéi d’Regierungskolleegen, disponibel fir all Zorte Gespréicher.

Ech fannen an enger Demokratie, an dofir maachen ech och gäre Politik, an der Demokratie ass d’Zil datt een duerch ënnerschiddlech Iddien, déi zesummebréngt, eng Majoritéit entwéckelt an dann d’Land no vir bréngt.

E Land muss awer ëmmer erëm no vir bruecht ginn, well wann e stoe bleift, wann een näischt ännert, da fällt e Land auserneen.

An dofir muss ech soen, aus menger Siicht, sinn ech ëmmer op engem ganz frëndlechen Toun mat alle Gewerkschaftspresidentinnen a -presidente gefuer.

Ech wéi gesot...empfänken déi..ech hunn och eng 5 Reuniounen an de leschte Woche gehat, zesumme mam Wirtschaftsminister Delles a mam Aarbechtsminister Mischo, mat de Gewerkschaften.

Datt een am Inhalt ënnerschiddlech Vuen huet, fannen ech an enger Demokratie normal.

An da muss ee versichen duerch den Dialog, mee dofir muss natierlech jidderee sech um Dialog bedeelegen, et muss een am Dialog kucke fir weider ze kommen.

A wéi gesot, d’Regierung ass ëmmer bereet mat alle Sozialpartner, ech ënnersträiche mat alle Sozialpartner, deen Dialog ze féieren an zugläich natierlech och ze kucken, datt de Koalitiounsprogramm ëmgesat gëtt.

D’Regierung ass gewielt ginn, d’Chamber ass gewielt ginn, an aus där Majoritéit ass eng Regierung entstanen.

An et ass also och wichteg, fir datt d’Demokratie funktionéiert, datt déi Zilsetzungen, déi an de Walprogramme stounge vun deenen 2 Parteien, déi di Regierung bilden, datt déi och ëmgesat ginn an um Wee dohinner muss ee selbstverständlech mat de Sozialpartner diskutéieren, et muss een diskutéiere mat der Zivilgesellschaft, an da kënnt een zu enger Conclusioun.

An déi ass d’Aufgab vun der Regierung a vum Parlament.

A wat ech den 28. Juni maachen, dat weess ech nach net.

Elo hunn ech virdrun mol intensiv Wochen heiheem an am Ausland.

An den 28. Juni ass mengen ech e Samschden, a wat ech deen Dag maachen...

et ka ganz gutt sinn, datt ech spadséiere ginn, well et ass Samschdes...

an ech maachen dat ganz oft a gären, well ech gi ganz gären an d’Natur spadséieren.

[Journalist]

A kuerz zur Rentereform: sidd Dir nach ëmmer iwwerzeegt, datt do déi éischt Virschléi virun der Summervakanz wäerte kommen?

[Luc Frieden

D’Regierung huet gesot datt se géing...

D’Ministerin vun der Sécurité sociale schléisst elo hire Consultatiounsprozess of.

An Uganks Juli stellt d’Madamm Minister Deprez d'Conclusioune vun där Consultatioun vir.

A fir den 9. Juli, wéi ech virdru gesot hunn, huet d’Regierung jo all d’Sozialpartner invitéiert op eng Diskussioun, wou mir op engem éischte Punkt wollten iwwert déi eenzel Pisten, déi do um Dësch leien, wollte mat de Sozialpartner schwätzen.

Dat sinn d’Piste vun de Sozialpartner, datt sinn d'Pisten déi aus deem Consultatiounsprozess ervirginn, dat sinn d’Pisten déi ech mentionéiert hunn am Numm vun der Regierung fir ze kucken datt een eise Pensiounssystem laangfristeg ofgeséchert kritt.

Firwat mécht een eng Pensiounsreform?

Ech wëll nach eng Kéier drun erënneren: dat mécht een net well een sech e schwieregen Dossier einfach esou siche geet, dat mécht een och net fir d’Leit traureg oder rosen ze maachen, mee well mir gären hätten, datt och an der Zukunft de Lëtzebuerger Pensiounssystem bestoe bleift.

Datt also och déi di elo ufänke mat schaffen oder e puer Joer eréischt geschafft hunn, datt wann déi an d’Pensioun ginn, och nach eng Pensioun kréien.

Dat ass d’Finalitéit vun där Diskussioun.

An do muss een dann och kucke wat am Ausland geschitt.

Mir stellen och fest, datt eis wirtschaftlech Croissance déi lescht 3 Joer méi kleng war, wéi dat wat an der Vergaangenheet d’Basis war vun eisem Modell vun der sozialer Sécherheet.

An all déi Facteuren, hoffen ech datt och Dir an Ären Analysen déi Dir maacht, an Ärer Commentéierung déi Dir maacht, och Afloss fannen.

Fréier hate mir z.B. eng Croissance économique vun ongeféier 3%, déi läit elo éischter bei 2% a manner.

Mir stelle fest, datt zu Lëtzebuerg d'Leit mat ronn 60 Joer reell an d’Pensioun ginn.

Dat ass dee fréisten Alter vun alle Länner vun der europäescher Unioun an der OECD.

Doriwwer mengen ech, kann ee sech Reflexioune maachen.

D’Regierung huet sech seng gemaach, an doriwwer wëlle mir wéi gesot elo mam Land schwätzen.

[Journalist]

Ech kommen zréck zu den Elektrobornen, also elektresch Autosbornen.

Hutt Dir do méi Detailer?

Dat heescht et si jo vill Dossieren déi nach net duerch sinn.

Do gëtt et jo e Stau och bei de Remboursementer.

Wéi gesäit dat mat deenen Delaien no der geplangter Reform do aus?

An dann déi Saachen, déi elo nach am gaange sinn oder déi Dossieren déi nach net eragereecht goufen, mee wou d’Borne schonn do sinn, sinn déi do nach mat abegraff oder net?

[Luc Frieden]

Wéi dat mat deenen Dossieren ausgesäit, do muss ech Iech verweisen un de Minister vum Environnement, well ech dat net weess.

Sécher ass et, datt dat wat de Krittären entsprécht och selbstverständlech muss bezuelt ginn.

Hei ass d’Zilsetzung, wéi gesot vun deem wat mir haut decidéiert hunn, datt déi nei Zorte vu Bornen, déi den neien Technologien entspriechen, datt mir déi och subventionéieren an esouguer bëssi méi subventionéieren.

Virun allem vir déi intelligent Gestioun vun dem Benotze vun der Energie besser anzesetzen.

Also et ass am Intérêt general, et ass och am Intérêt vun de Leit.

An dofir dat wëlle mir maachen.

A wéi gesot dat zweet ass datt mir d’Prozedure vereinfachen.

Fir weider Detailer verweisen ech un den Ëmweltminister.

Voilà, da soen ech Iech villmools merci fir Är Präsenz de Mëtteg an da wënschen ech Iech e schéine Weekend an e schéine Schengen-Feierdag.